Wara li l-Parlament Ewropew approva r-regoli modernizzati dwar id-drittijiet tal-awtur aktar kmieni din il-ġimgħa, illum il-Parlament approva biċċa leġiżlazzjoni kruċjali oħra biex ir-regoli dwar id-drittijiet tal-awtur ikunu adattati għall-era diġitali. Il-Kummissjoni tilqa' il-votazzjoni pożittiva għad-Direttiva li se tissimplifika d-distribuzzjoni u t-trażmissjoni mill-ġdid tal-programmi tat-televiżjoni u tar-radju minn fruntiera għall-oħra. Fi stqarrija konġunta, il-Viċi President għas-Suq Uniku Diġitali Andrus Ansip u l-Kummissarju għall-Ekonomija u s-Soċjetà Diġitali Mariya Gabriel qalu: “Nilqgħu l-approvazzjoni tad-Direttiva dwar il-programmi tat-televiżjoni u tar-radju mill-Parlament Ewropew. Permezz tal-votazzjoni tal-lum, qed inlestu l-modernizzazzjoni tar-regoli tal-UE dwar id-drittijiet tal-awtur li tnedew fl-2015 u qed noqorbu aktar lejn Suq Uniku Diġitali li jiffunzjona b'mod sħiħ. Il-programmi tat-televiżjoni u tar-radju huma sors essenzjali ta' informazzjoni, kultura u divertiment għaċ-ċittadini Ewropej. Ir-regoli l-ġodda se joffru aċċess aħjar għal dawn il-programmi fl-Unjoni kollha, għall-benefiċċju tad-diversità kulturali. Se jagħmluha aktar faċli għax-xandara Ewropej biex parti kbira mill-programmi tagħhom tat-televiżjoni u tar-radju jkunu disponibbli online fil-pajjiżi kollha tal-UE, filwaqt li jiġi żgurat li l-kreaturi, l-awturi u d-detenturi tad-drittijiet jitħallsu b'mod xieraq għall-użu tal-kontenut tagħhom. Ir-regoli l-ġodda se jkunu partikolarment rilevanti għall-41 % tal-Ewropej li jaraw it-televiżjoni online iżda wkoll għall-minoranzi lingwistiċi kif ukoll għall-20 miljun ċittadin tal-UE li qed jgħixu f'pajjiż ieħor tal-UE. Flimkien mar-regoli dwar il-portabbiltà li jippermettu lill-Ewropej jivvjaġġaw bl-abbonamenti online tagħhom, permezz tal-implimentazzjoni tat-Trattat ta' Marrakexx li jipprovdi aċċess aħjar għall-kotba lill-persuni għomja u b'vista batuta, kif ukoll tad-Direttiva l-ġdida dwar id-Drittijiet tal-Awtur imfassla biex iġġib benefiċċji tanġibbli liċ-ċittadini, lis-setturi kreattivi, u lill-istampa, qed inlestu l-inizjattiva usa' tagħna biex ir-regoli tal-UE dwar id-drittijiet tal-awtur jiġu aġġornati għall-era diġitali." Il-Passi li Jmiss It-test adottat illum mill-Parlament Ewropew se jkollu jiġi approvat formalment mill-Kunsill tal-Unjoni Ewropea. Ladarba jiġi ppubblikat f'Iil-Ġurnal Uffiċjali tal-Unjoni Ewropea, l-Istati Membri se jkollhom 24 xahar biex jittrasponu r-regoli l-ġodda fil-leġiżlazzjoni nazzjonali tagħhom. Kuntest F'Settembru 2016, il-Kummissjoni Ewropea pproponiet Regolament biex tiffaċilita l-għoti tal-liċenzja ta' drittijiet għal ċerti trażmissjonijiet online tax-xandara u għat-trażmissjonijiet mill-ġdid tal-programmi tat-televiżjoni u tar-radju. Bħala parti mill-ftehim politiku li ntlaħaq fit-13 ta' Diċembru 2018, il-koleġiżlaturi tal-UE qablu li r-Regolament propost jinbidel f'Direttiva. Din id-Direttiva tikkumplementa r-regoli stabbiliti fid-Direttiva eżistenti dwar is-Servizzi bil-Kejbil u bis-Satellita (id-Direttiva 93/83/KEE), li diġà tiffaċilita x-xandir transfruntiera bis-satellita u t-trażmissjoni mill-ġdid bil-kejbil tal-programmi tat-televiżjoni u tar-radju minn Stati Membri oħra. Ir-regoli dwar it-trażmissjonijiet online tax-xandara se japplikaw għall-programmi tar-radju kollha u għal ċerti programmi tat-televiżjoni (l-aħbarijiet u l-programmi dwar il-ġrajjiet kurrenti u l-produzzjonijiet kompletament iffinanzjati tax-xandara stess). Ir-regoli l-ġodda se jipprovdu: Għal Aktar Informazzjoni